
Text rozhodnutia
Súd: Krajský súd Prešov Spisová značka: 4Sd/95/2015 Identifikačné číslo súdneho spisu: 8015201171 Dátum vydania rozhodnutia: 19. 05. 2016 Meno a priezvisko sudcu, VSÚ: JUDr. Monika Tobiašová ECLI: ECLI:SK:KSPO:2016:8015201171.2 Uznesenie Krajský súd v Prešove v právnej veci navrhovateľa C. D., bytom H.Š. G. XX, proti odporkyni Sociálnej poisťovni, ústredie v Bratislave, Ul. 29. augusta č. 8, 813 63 Bratislava, o invalidný dôchodok, takto r o z h o d o l : Konanie z a s t a v u j e . Žiaden z účastníkov n e m á právo na náhradu trov konania. o d ô v o d n e n i e : Dňa 16.12.2015 bol súdu prostredníctvom odporkyne doručený opravný prostriedok navrhovateľa proti rozhodnutiu odporkyne č. 740 718 9504 0 zo dňa 4.9.2015. Navrhovateľ v ňom namietol, že jeho zdravotný stav mu nedovoľuje vykonávať žiadnu prácu, kde sa požaduje pravidelný pobyt bez prestávky alebo sústredenosť. Odporkyňa vo vyjadrení uviedla, že napadnutým rozhodnutím zo dňa 4.9.2015 bola navrhovateľovi podľa § 73, § 112 ods. 4, 6 a § 82 zákona č. 461/2003 z. z. o sociálnom poistení znížená suma invalidného dôchodku na 215,80 EUR mesačne. Po podaní opravného prostriedku navrhovateľom bol opätovne posúdený zdravotný stav navrhovateľa posudkovým lekárom sociálneho poistenia Sociálnej poisťovne dňa 11.12.2015. Podľa posudku posudkového lekára zo dňa 11.12.2015 je navrhovateľ naďalej invalidný s mierou poklesu schopnosti vykonávať zárobkovú činnosť už nie 45 % ale 75 % v porovnaní so zdravou fyzickou osobou. Opätovne bol preto nárok navrhovateľa na invalidný dôchodok posúdený, pričom odporkyňa vydala dňa 8.1.2016 rozhodnutie č. 740 718 9504 0, ktorým bolo v rámci autoremedúry zrušené rozhodnutie zo dňa 4.9.2015. Zároveň odporkyňa predložila toto rozhodnutie, ktorým bol navrhovateľovi zvýšený invalidný dôchodok od 1.1.2016 na sumu 463,80 EUR. Vzhľadom na to navrhla napadnuté rozhodnutie ako vecne správne potvrdiť. Nové rozhodnutia odporkyne č. 740 718 9504 0 - I. a č. 740 718 9504 0 - II. zo dňa 8.1.2016 sú priložené k vyjadreniu odporkyne. Vyplýva z nich, že odporkyňa prvým rozhodnutím zrušila napadnuté rozhodnutie zo dňa 4.9.2015 o znížení sumy invalidného dôchodku a druhým podľa § 82 zákona č. 461/2003 z. z. o sociálnom poistení a § 1 opatrenia Ministerstva práce sociálnych vecí a rodiny Slovenskej republiky č. 283/2015 Z. z. zvýšila sumu invalidného dôchodku navrhovateľovi od 1.1.2016 na 463,80 EUR. Podľa § 250l ods. 1 zák. č. 99/1963 Zb. Občianskeho súdneho poriadku (ďalej len O.s.p.) podľa ustanovení tejto (tretej) hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. Podľa § 250o O.s.p. ak správny orgán, ktorého rozhodnutie súd preskúmava, vydá nové rozhodnutie, ktorým návrhu celkom vyhovie, súd uznesením konanie zastaví. Z predložených rozhodnutí odporkyne zo dňa 8.1.2016 vyplýva, že došlo k situácii predpokladanej v § 250o O.s.p., odporkyňa novými rozhodnutiami vyhovela opravnému prostriedku navrhovateľa, a preto súd konanie zastavil. O náhrade trov konania súd rozhodol podľa § 146 ods. 1 písm. c) v spojení s § 246c ods. 1 O.s.p., lebo žiaden z účastníkov nemá právo na náhradu trov konania podľa jeho výsledku, ak konanie bolo zastavené. Poučenie: Proti tomuto uzneseniu je prípustné odvolanie do 15 dní odo dňa doručenia na Najvyšší súd SR v Bratislave prostredníctvom Krajského súdu v Prešove, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

